CELEX: 32013R1127
Language: mt
Date: 2013-11-07 00:00:00
Title: Regolament ta’ Implimentazzjoni tal-Kummissjoni (UE) Nru 1127/2013 tas- 7 ta’ Novembru 2013 li japprova emenda minuri fl-ispeċifikazzjoni ta’ denominazzjoni mdaħħla fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Montasio (DPO)]

13.11.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 302/1
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 1127/2013
   tas-7 ta’ Novembru 2013
   li japprova emenda minuri fl-ispeċifikazzjoni ta’ denominazzjoni mdaħħla fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Montasio (DPO)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari t-tieni subparagrafu tal-Artikolu 53(2) tiegħu,
   Billi:
   
               (1)
            
            
               Skont l-ewwel subparagrafu tal-Artikolu 53(1) tar-Regolament (UE) Nru 1151/2012, il-Kummissjoni eżaminat l-applikazzjoni mill-Italja għall-approvazzjoni ta’ emenda fl-Ispeċifikazzjoni tad-denominazzjoni protetta tal-oriġini “Montasio”, irreġistrata skont ir-Regolament tal-Kummissjoni (KE) Nru 1107/96 (2) kif emendat bir-Regolament ta’ Implimentazzjoni (UE) Nru 355/2011 (3).
            
         
               (2)
            
            
               L-applikazzjoni għandha l-għan li temenda l-Ispeċifikazzjoni, billi tippreċiża l-metodu ta’ produzzjoni.
            
         
               (3)
            
            
               Il-Kummissjoni eżaminat l-emenda kkonċernata u kkonkludiet li hija ġġustifikata. Billi din hija emenda minuri fis-sens tat-tielet subparagrafu tal-Artikolu 53(2) tar-Regolament (UE) Nru 1151/2012, il-Kummissjoni tista’ tapprovaha mingħajr ma tirrikorri għall-proċedura stabbilita fl-Artikoli 50 sa 52 tar-Regolament imsemmi,
            
         ADOTTAT DAN IR-REGOLAMENT:
   Artikolu 1
   L-Ispeċifikazzjoni tad-denominazzjoni protetta tal-oriġini “Montasio” hija b’dan emendata skont l-Anness I għal dan ir-Regolament.
   Artikolu 2
   Id-Dokument Uniku kkonsolidat li jinkludi l-elementi ewlenin tal-Ispeċifikazzjoni jinsab fl-Anness II ta’ dan ir-Regolament.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-7 ta’ Novembru 2013.
      
         
            Għall-Kummissjoni, F'isem il-President,
         Dacian CIOLOȘ
         
            Membru tal-Kummissjoni
         
      
   
   
      (1)  ĠU L 343, 14.12.2012, p. 1.
   
      (2)  ĠU L 148, 21.6.1996, p. 1.
   
      (3)  ĠU L 98, 13.4.2011, p. 6.
   
      ANNESS I
      Fl-Ispeċifikazzjoni tad-denominazzjoni protetta tal-oriġini “Montasio”, ġiet approvata l-emenda li ġejja:
      
         L-ewwel emenda
      
      Is-sentenza: “Il-ħalib li jintuża għandu jkun ġej mill-ħalba ta’ filgħaxija u ta’ filgħodu, sa mhux iktar minn erba’ ħalbiet konsekuttivi” ġiet sostitwita bis-sentenza li ġejja: “Il-ħalib għandu jkun ġej minn ħalbiet konsekuttivi u għandu jinġabar fit-tmienja u erbgħin siegħa ta’ wara l-ewwel ħalba”.
      Għall-ewwel, il-ħalib ikkonsenjat f’perjodu ta’ 48 siegħa kien jiġi biss minn ħalbiet tradizzjonali, li kienu jkunu erbgħa. Bl-introduzzjoni tal-ħlib awtomatiku, in-numru ta’ ħalbiet konsekuttivi li setgħu jsiru f’perjodu ta’ 48 siegħa jista’ jiżdied. B’hekk, il-perjodu ta’ żmien inżamm; kien biss in-numru totali ta’ ħalbiet li nbidel. Mil-lat tekniku u xjentifiku, l-użu ta’ sistemi ta’ ħlib awtomatiku ma jippreġudikax il-karatteristiċi tal-ħalib; b’mod partikolari, il-kompożizzjoni tiegħu hija statistikament paragunabbli, f’termini ta’ xaħam u tal-frazzjoni proteika, ma’ dik tal-ħalib miksub bi ħlib tradizzjonali. Is-saħħa tal-baqar saħansitra tittejjeb, billi dawn is-sistemi jeliminaw l-istress ikkawżat, f’perjodu fejn it-treddigħ jilħaq l-ogħla livelli tiegħu, bil-prattika ta’ żewġ ħalbiet biss. Il-possibbiltà li jinkisbu kwantitajiet kbar ta’ ħalib iktar minn darbtejn kuljum jista’ wkoll iwassal biex is-sider u l-irjus tal-bżieżel jiġu soġġetti għal inqas stress, tittejjeb il-kwalità mikrobijoloġika tal-ħalib u titnaqqas l-okkorrenza tal-mastite.
      Permezz ta’ dawn is-sistemi, ikun jista’ jitjieb anki l-komportament reoloġiku tal-ħalib, li jkejjel il-kapaċità tal-koagulazzjoni li tissarraf kemm f’reazzjoni iktar rapida għall-effett enzimatiku tal-baqta kif ukoll fir-reżistenza tal-baqta għall-azzjoni mekkanika tas-sikkina għall-qtugħ tal-baqta.
      
         It-tieni emenda
      
      Il-kliem attwali: “Il-ħalib intiż għad-DPO ‘Montasio’ ma għandux jiġi soġġett għal trattamenti ta’ pasturizzazzjoni u għandu jkun akkumpanjat minn analiżi tal-fosfatażi b’mod ċar pożittiva.”
      Test emendat: “Il-ħalib intiż għad-DPO ‘Montasio’ ma għandux jiġi soġġett għal trattamenti ta’ pasturizzazzjoni. L-analiżijiet li eventwalment isiru fuq il-ħalib ittrattat bis-sħana u intiż għall-produzzjoni tad-DPO ‘Montasio’ għandhom jirriżultaw f’reazzjoni b’mod ċar pożittiva għat-test tal-fosfatażi.”
      L-azjendi tal-ġobon ilhom ħafna snin iwettqu kontrolli fuqhom infushom billi jissoġġettaw il-ħalib għal kontroll sistematiku u jirreġistraw kuljum it-temperaturi tal-passaġġ tal-ħalib. B’hekk, il-prova tal-fosfatażi tibqa’ metodu ta’ analiżi użat mill-organu ta’ spezzjoni sabiex jivverifika l-konformità mad-dispożizzjonijiet tal-Ispeċifikazzjoni. Dan il-kontroll isir abbażi tal-analiżi tar-riskju.
      
         It-tielet emenda
      
      Test attwali: “Il-produzzjoni tal-ġobon tad-DPO ‘Montasio’ issir skont is-sekwenza operattiva li ġejja:
      
                  06)
               
               
                  tisjir f’temperatura ta’ 42-48 °C u rrumblar (roulage) barra min-nar għal perjodu totali ta’ 20 sa 30 minuta;”
               
            Test propost:
      
                  06)
               
               
                  “tisjir għal + 42-48 °C u tqattigħ tal-baqta barra min-nar għal mill-inqas 10 minuti;”
               
            Ġie kkonstatat li dawn iż-żewġ stadji (it-tisjir u t-tqattigħ tal-baqta suċċessiv barra min-nar) jistgħu jvarjaw ferm skont il-kundizzjonijiet tekniċi u teknoloġiċi eżistenti.
      Fir-rigward tat-tagħmir, l-azjendi tal-ġobon li jipproduċu l-“Montasio” jużaw kemm kaldaruni tar-ram (ta’ bejn 1 tunnellata u 1,5 tunnellati), jew kaldaruni versatili tal-azzar b’kapaċità ta’ 3,5 tunnellati sa 8 tunnellati.
      L-użu ta’ dawn iż-żewġ tipi ta’ kaldaruni huwa fattur li jiddetermina l-ħin kemm il-massa kkoagulata ddum biex tisħon, għaliex it-tisħin bil-fwar għandu ħinijiet ferm differenti minn dawk li jirriżultaw mill-ipproċessar li jkun qed isir.
      Fir-rigward tal-fażi tat-tqattigħ tal-baqta barra min-nar, stadju li matulu parti mix-xorrox titneħħa mill-massa kkoagulata, din il-fażi tiddependi mit-temperatura massima milħuqa u minn kemm il-massa tiksaħ malajr; dan il-fattur tal-aħħar, min-naħa tiegħu, jiddependi mit-tip ta’ kaldarun użat, mill-kwantitajiet ipproċessati f’kull kaldarun, mid-daqs tal-frak tal-baqta u mill-kwantità ta’ ilma inkluż li jkun se jitneħħa b’effett tat-temperatura u tat-tħawwid.
      Barra minn hekk, it-tneħħija tax-xorrox jew it-teħid ta’ kampjuni mill-massa kkoagulata sabiex titqiegħed fil-forma tista’ tiġi avvanzata jew imdewma skont iż-żmien meħtieġ sabiex titwettaq l-operazzjoni u l-grad ta’ awtomatizzazzjoni eżistenti.
      Pereżempju, jekk ix-xorrox jitneħħa mill-massa kkoagulata fuq xorta ta’ kaxxa apposta msejħa table de moulage minn kaldarun versatili mqiegħed fuq din l-istess kaxxa, il-ħinijiet meħtieġa għall-istess kwantità jkunu ferm inqas minn dawk li teħtieġ it-tneħħija manwali tax-xorrox b’biċċa drapp tal-għażel minn kaldaruni tar-ram.
      Jekk jitqies ukoll li l-aħjar mument biex jitneħħa x-xorrox mill-baqta jiġi ddefinit minn kull tekniku tal-produzzjoni tal-ġobon skont kriterji ta’ evalwazzjoni ta’ kuljum kif ukoll skont esperjenza u għarfien personali eċċ., jidher li hemm bżonn li tiġi ddefinita durata minima għat-tisjir u għat-tqattigħ tal-baqta barra min-nar.
   
   
      ANNESS II
      
         DOKUMENT UNIKU KKONSOLIDAT
      
      Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1)
      
      
         “MONTASIO”
      
      Nru tal-KE: IT-PDO-0317-0995-26.4.2012
      
         IĠP () DPO (X)
      
      1.   Isem
      
      “Montasio”
      2.   Stat Membru jew pajjiż terz
      
      L-Italja
      3.   Deskrizzjoni tal-prodott agrikolu jew tal-oġġett tal-ikel
      
      3.1.   Tip ta’ prodott
      
      
               
                  Klassi 1.3.
               
               
                  Ġobnijiet
               
            3.2.   Deskrizzjoni tal-prodott li għalih japplika l-isem fil-punt 1
      
      Il-“Montasio” huwa ġobon magħmul mill-ħalib tal-baqra, b’maturazzjoni medja jew twila, li għandu forma ċilindrika, ġenb dritt jew kważi dritt u wċuħ ċatti jew kemxejn konvessi. Huwa jiġi prodott minn ħalib mhux pasturizzat u esklużivament abbażi ta’ xorrox ta’ avvjament naturali jew ta’ fermenti awtorizzati. Il-perjodu minimu tal-maturazzjoni huwa ta’ 60 jum u l-livell ta’ umdità jiġi kkontrollat billi ssir verifika fl-għaxar u fis-sittin jum tal-maturazzjoni. Fis-60 jum tal-maturazzjoni, il-ġobon bid-DPO “Montasio” għandu jkollu l-karatteristiċi li ġejjin: livell massimu ta’ umdità ta’ 36,72 % jew inqas; xaħam fuq il-materja niexfa: minimu ta’ 40 %; piż: 6 kg sa 8 kg; dijametru: forma 30 cm sa 35 cm; ġenb: massimu ta’ 8 cm; qoxra: lixxa, regolari u elastika; konsistenza: kompatta bi ftit toqob; kulur: naturali, jagħti kemxejn lejn l-isfar lewn it-tiben; riħa: tipika; togħma: pjaċevoli, li tagħti kemxejn lejn il-pikkanti meta l-“Montasio” jitħalla jimmatura fit-tul.
      3.3.   Materja prima (għall-prodotti pproċessati biss)
      
      Id-DPO “Montasio” jiġi prodott minn ħalib li ġej minn azjendi għat-trobbija tal-baqar li jinsabu fiż-żona ta’ produzzjoni.
      Ir-razez ewlenin imrobbija huma l-Bruna Alpina, il-Pezzata Rossa Italiana u l-Pezzata Nera.
      Ma jiġi miżjud l-ebda preżervattiv u ma huwa awtorizzat l-ebda trattament bis-sħana, ħlief għat-tkessiħ li jsir f’temperatura minima ta’ 4 °C.
      3.4.   Għalf (għall-prodotti li ġejjin mill-annimali biss)
      
      L-għalf tal-baqar huwa magħmul minn 75-85 % fuq bażi mxarrba ta’ ċereali, ta’ foraġġ niexef u aħdar u ta’ għalf tas-sajlo. Il-15 % sa 25 % fuq bażi mxarrba li jifdal huwa magħmul minn konċentrati u minn kejkijiet proteiċi. L-użu ta’ supplimenti minerali u ta’ vitamini huwa awtorizzat. 60 % tal-għalf għandu jiġi miż-żona ġeografika ddefinita. Huwa pprojbit l-għalf li t-tradizzjoni tal-produzzjoni tal-ġobon tikkunsidra li jkollu effetti ħżiena fuq l-ipproċessar tal-ħalib f’ġobon, bħall-foraġġ li jkun ġej minn pantani jew li jkun jinsab fil-ġenb ta’ toroq li minnhom jgħaddi ħafna traffiku. Lanqas il-ħxejjex, il-frott u l-kolza ma huma awtorizzati, l-istess bħall-prodotti sekondarji tal-ipproċessar tar-ross, l-għalf li joriġina mill-annimali, l-għalf industrijali b’użu mediku, il-polpa tal-pitravi friska, niedja jew maħżuna fis-sajlo, il-prodotti sekondarji tal-birra jew ta’ prodotti distillati, il-foraġġ maħżun fis-sajlo (ħlief għall-ħuxlief maħżun fis-sajlo u għall-qamħirrun maħżun fis-sajlo) u s-sustanzi ffermentati tal-ipproċessar industrijali tal-frott, tal-pitravi, tal-birra u tal-prodotti distillati.
      3.5.   Stadji speċifiċi fil-produzzjoni li għandhom isiru fiż-żona ġeografika ddefinita
      
      Il-proċess kollu tal-produzzjoni (it-trobbija tal-bovini u l-produzzjoni tal-ħalib, il-koagulazzjoni, it-trattamenti tal-baqta, it-tqegħid fil-forom, it-tqattir, it-tmelliħ u l-maturazzjoni) għandu jsir fiż-żona ddefinita fil-punt 4.
      3.6.   Regoli speċifiċi għat-tqattigħ, għat-tħakkik, għall-ippakkjar, eċċ.
      
      —
      3.7.   Regoli speċifiċi għat-tikkettar
      
      L-identifikazzjoni tal-prodott issir bl-immarkar, essenzjalment, f’forma speċifika li tindika l-kodiċi tal-produttur, l-akronimu tal-provinċja u d-data tal-produzzjoni (sena, xahar, jum). Il-“marka tal-oriġini” tad-DPO “Montasio” tikkonsisti fl-iskrizzjoni oblikwa tal-isem “Montasio”, bis-sew u rasha ‘l isfel (Figura 1).
      Din il-“marka tal-oriġini” titwaħħal fuq il-produzzjoni kollha tal-azjendi agrikoli assoċjati u mhux, sakemm dan il-ġobon ikun sar f’konformità mal-Ispeċifikazzjoni tal-produzzjoni.
      1) Immarkar bin-nar tad-denominazzjoni “Montasio” u tikketta bl-ittri “PDM”
      2) Xahar tal-produzzjoni/3) Jum tal-produzzjoni/4) Kodiċi tal-azjenda tal-ġobon/5) Akronimu tal-provinċja/VI) Sena ta’ produzzjoni
      Il-logo tad-denominazzjoni huwa magħmul minn ittra “M” kapitali stilizzata u bil-kelma “MONTASIO” miktuba taħtha. Dan il-logo għandu dejjem jiġi riprodott bit-tipa “HORATIO”. Għandu jirrispetta l-proporzjonijiet tal-Figura 2 (pereżempju, għandu jkun wiesa’ 8 cm u twil 6 cm).
      Peress li l-proċess kollu tal-produzzjoni – mill-produzzjoni tal-ħalib sa maturazzjoni minima ta’ 60 jum – isir f’żona tal-muntanja, fis-sens tad-definizzjoni stabbilita fil-leġiżlazzjoni nazzjonali fis-seħħ, inkluża fiż-żona tal-produzzjoni tad-DPO “Montasio”, fuq it-tikketta, il-ġobon jista’ jkollu miktub “prodotto della montagna” (prodott tal-muntanja). Għalhekk, fuq il-ġenb għandha titwaħħal tikketta li fuqha jkollha l-kitba “PDM” għal “prodotto della montagna”.
      Fuq il-forom tal-“Montasio” li jkollhom iktar minn 100 jum ta’ maturazzjoni, il-Consorzio per la Tutela del Formaggio Montasio jista’, fuq it-talba tal-produtturi kollha assoċjati u mhux, jimmarka bin-nar, fil-parti tal-ġenb prevista għal dan il-għan, il-logo tad-denominazzjoni, wara li jkun wettaq verifika minn qabel ta’ dan (Figura 2).
      4.   Definizzjoni fil-qosor taż-żona ġeografika
      
      Iż-żona tal-produzzjoni tad-DPO “Montasio” tinkludi: Il-Friuli-Venezia Giulia: it-territorju kollu. Il-Veneto: it-territorju kollu tal-provinċji ta’ Belluno u ta’ Treviso u parti mit-territorju tal-provinċji ta’ Padova u ta’ Venezia ddefinita kif ġej: “minn fejn il-linja tal-konfini tal-provinċja ta’ Treviso tiltaqa’ ma’ dik ta’ Padova, il-perimetru jsegwi din il-linja sal-awtostrada Serenissima. Jibqa’ sejjer tul din il-linja sal-pont tal-awtostrada fuq ix-xmara Brenta, imbagħad isegwi s-sodda tax-xmara sal-bokka tagħha”.
      5.   Rabta maż-żona ġeografika
      
      5.1.   Speċifiċità taż-żona ġeografika
      
      Il-fatturi naturali huma marbuta mal-kundizzjonijiet klimatiċi taż-żona tal-produzzjoni, magħmula prinċipalment minn muntanji u minn żoni f’dejl il-muntanji fejn għadu jiġi prattikat ir-rigħi fuq l-Alpi u r-rigħi fil-mergħat, li jnfluwenza l-kwalità tal-foraġġ intiż bħala għalf għall-baqar tal-ħalib.
      Il-“Montasio” iddaħħal fil-lista tal-prezzijiet ta’ San Daniele u ta’ Udine fl-1773/1775. Dan jixhed li l-“Montasio” kien jiġi kkummerċjalizzat u juri li din ma kinitx biss produzzjoni lokali jew intiża għall-konsum domestiku. Ir-rabta qawwija li l-“Montasio” għandu maż-żona tal-produzzjoni tirriżulta wkoll mill-ispinta kbira li l-produzzjoni ta’ dan il-ġobon tat lill-iżvilupp tal-kooperattivi. Il-“Montasio” u t-teknika ta’ produzzjoni speċifika tiegħu malajr infirxu fil-Friuli u fil-Lvant tal-Veneto, kemm minħabba fatturi umani u strutturali (bħall-ħolqien tal-azjendi kooperattivi tal-ġobon jew it-twaqqif ta’ skola għal tekniċi tal-produzzjoni tal-ġobon) – tant li fis-snin 60 kien hemm iktar minn 650 azjenda tal-ġobon attiva – kif ukoll minħabba l-istess ambjent li fih oriġinarjament żviluppat dik it-teknika.
      Fejn għandhom x’jaqsmu l-karatteristiċi tat-territorju tal-produzzjoni, il-Lvant tal-Italja minn dejjem kien, u għadu, ikkaratterizzat mill-ħafna xita li tagħmel matul ir-rebbiegħa u l-ħarifa li ffavorixxiet il-mergħat u l-kultivazzjoni taċ-ċereali (qamħ u xgħir) li huma l-bażi tal-għalf tal-baqar tal-ħalib. Il-kultivazzjoni tal-qamħirrum u, għalhekk, l-użu tal-qamħirrun bħala għalf frisk u tal-għalf tas-sajlo wkoll kisbu importanza maż-żmien. Iktar reċenti, hija l-kultivazzjoni tas-sojja, suppliment proteiku, li rat żvilupp fiż-żona tal-produzzjoni.
      5.2.   Speċifiċità tal-prodott
      
      Il-karatteristika prinċipali tal-“Montasio” hija l-idoneità kbira tiegħu għal maturazzjoni twila/medja. Fil-firxa ta’ ġobnijiet nazzjonali, il-“Montasio” jiġi kklassifikat fost il-ġobnijiet b’konsistenza medjament iebsa, imma billi jista’ jitħalla jimmatura sa 36 xahar, jiġi inkluż ukoll fil-kategorija tal-ġobnijiet rari b’konsistenza iebsa li jitħallew jimmaturaw għal perjodu twil.
      Karatteristika oħra tal-“Montasio” qiegħda fid-dimensjonijiet tal-forma.
      Barra minn hekk, id-DPO “Montasio” fl-Ispeċifikazzjoni tiegħu żamm il-projbizzjoni li l-ħalib jiġi ppasturizzat, biex b’hekk jinżamm kemm jista’ jkun l-ammont ta’ batterji naturali tal-ħalib prodott fiż-żona tal-produzzjoni.
      5.3.   Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra speċifiċi tal-prodott (għall-IĠP)
      
      L-idoneità għal maturazzjoni twila/medja hija l-frott ta’ teknoloġija “delikata”. Fil-fatti, id-dożi ta’ fermenti lattiċi użati huma baxxi (madwar 1 %), it-tisjir isir f’temperaturi li ma tantx ikunu għoljin (bejn 42 °C u 48 °C) u t-tqattir u l-ippressar jagħtu konsistenza medjament soda, b’indewwa wara xahrejn (li tikkorrispondi għal livell minimu għall-kummerċjalizzazzjoni tal-prodott) ta’ madwar 36 %.
      L-ambjent fejn żviluppa l-“Montasio” għandu karatteristiċi mikrobijoloġiċi adattati biex dan il-ġobon jiżviluppa u jinxtered. Fil-fatt il-“Montasio” huwa karatterizzat mill-preżenza ta’ flora mikrobika termofila li permezz tagħha dejjem seta’ jinkiseb ġobon uniku tax-xorta tiegħu, li jista’ jiġi kkonsmat frisk (illum mill-inqas xahrejn ta’ maturazzjoni għaliex jiġi prodott minn ħalib mhux pasturizzat) imma li jista’ jitħalla jimmatura sa 36 xahar; dan il-ġobon għalhekk għandu karatteristiċi organolettiċi, konsistenza, togħmiet u rwejjaħ li jvarjaw maż-żmien, proprju minħabba l-ammont ta’ batterji preżenti b’mod naturali fil-mergħat u fil-foraġġ taż-żona tal-produzzjoni.
      Fil-fatt, wara xahrejn maturazzjoni, il-“Montasio” jidher bħala ġobon medjatament iebes, b’togħma delikata li tfakkar f’dik tal-ħalib li huwa magħmul minnu. Skont kemm iddum il-maturazzjoni u kemm ikunu kkonċentrati s-sustanzi, il-“Montasio” jikseb togħmiet iktar netti u xi ftit pikkanti, il-konsistenza ssir iktar soda u jsir jitfarrak malajr.
      Bit-titjib tat-tekniki tat-trobbija, bir-razzjonalizzazzjoni tal-kultivazzjonijiet u bl-introduzzjoni ta’ metodi ta’ ħlib dejjem iktar iġjeniċi, inħasset il-ħtieġa li mal-ħalib jiġu miżjuda mikroorganiżmi tal-ġobon li jkunu utli għall-produzzjoni tal-“Montasio”. Huwa b’hekk li bdew jintużaw il-fermenti lattiċi (b’ħafna kukki imma bi ftit baċilli) tal-ħalib taż-żona tal-produzzjoni, prattika li sussegwentement infirxet.
      
         Referenza għall-pubblikazzjoni tal-ispeċifikazzjoni
      
      (L-Artikolu 5(7) tar-Regolament (KE) Nru 510/2006)
      Din l-amministrazzjoni tat bidu għall-proċedura nazzjonali ta’ oġġezzjoni bil-pubblikazzjoni tal-applikazzjoni għal emenda tad-DPO “Montasio” fil-Gazzetta Ufficiale della Repubblica Italiana Nru 271 tal-21.11.2011.
      It-test ikkonsolidat tal-Ispeċifikazzjoni tal-prodott huwa disponibbli fuq is-sit elettroniku:
      http://www.politicheagricole.it/flex/cm/pages/ServeBLOB.php/L/IT/IDPagina/3335
      jew billi wieħed imur direttament fil-paġna ewlenija tas-sit elettroniku tal-Ministeru għall-Politika Agrikola, l-Ikel u l-Forestrija (www.politicheagricole.it) u mbagħad jikklikkja fuq il-kliem “Qualità e sicurezza” [Kwalità u sikurezza] (fuq in-naħa ta’ fuq tal-lemin tal-iskrin), u mbagħad fuq “Disciplinari di Produzione all’esame dell’UE” [Speċifikazzjonijiet soġġetti għal eżami mill-UE].
      
         (1)  ĠU L 93, 31.3.2006, p. 12. Sostitwit bir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (ĠU L 343, 14.12.2012, p. 1).